Papersnake/gushiwen huggingface dataset:
浣溪沙（西园赏牡丹，寿圣亲见双花，卧下皆未睹，折以劝酒，词亦继成）
曹勋（宋代）

春晓于飞彩仗明。西园嘉瑞格和鸣。花王特地献双英。

并蒂轻和宜淡淡，联芳竞秀巧盈盈。飞琼萼绿两倾城。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其七
释德洪（宋代）

松下朅来见，依然冰雪颜。未须惊世故，且复卧看山。
海云阁
释圆悟（宋代）

天风来海门，惊浪作飞雨。
岸云过已尽，陇树青可数。
挂帆鸥鸟外，清吟正凝伫。
欲去犹未能，渔灯粲烟渚。
效宫词体上文太师十绝 其八
范纯仁（宋代）

行乐心清日日添，诗豪酒健独能兼。从容对客忘威重，自是天真不是谦。
咏菊
白居易（唐代）

一夜新霜著瓦轻，芭蕉新折败荷倾。
耐寒唯有东篱菊，金粟初开晓更清。
次韵江滋秀才见寄
李纲（宋代）

拙直从知慕古风，吾衰不复梦周公。心如葵叶虽终日，身逐溪流且向东。

华藏千函游佛界，黄粱一枕悟仙翁。何当放浪尘埃外，回首沧洲兴未穷。
和陆郎中送出关
姜特立（宋代）

黄尘乌帽六年间，心迹何尝一间閒。
今日船头忽东转，始知有味是家山。
九仙山期海上人不至
周玄（明代）

久阙东山赏，烟萝欲卧迟。
金霞寻晓望，玉树候秋期。
九鲤何曾返，三花未可窥。
南归有玄鹤，书此报君知。
玉华山
张峋（宋代）

玉华山谁穷远近，百里回旋势方尽。
削成苍玉倚青天，气象轩轩独奇俊。
黄河哮顑摧昆仑，一峰飘落如龙蹲。
白云低垂半岩腹，茫茫日轮平地奔。
惊湍瀑流飞辟历，松根巉岩裂石壁。
洞门画闭不知深，仙人琼浆满杯碧。
饥鼯啼烟猿啸风，子规声哀愁满容。
山鸟嘤咛绕乔木，唯有黄鹤鸣噰噰。
翠华迢迢来避暑，飘然陵云欲轻举。
当时此地最清凉，九成翠微不足数。
玉鞘声断宫殿闲，大龙飞去髯难攀。
川峦如旧人事变，但见明月留空山。
九龙滩
沈受宏（清代）

我从建溪走千里，胆落魂销百滩水。舟人更说九龙滩，绝险诸滩安足齿。

嗟予漂泊何为哉，今日亲到龙滩来。恰闻昨日七舟下，两舟却破寻尸骸。

上滩犹比下滩好，人登崖岸且自保。长索条分众挽舟，独把操篙付三老。

一滩水悬一丈高，奔雷卷雪舂怒涛。舟尾向天舟倒立，还防巨石訇相遭。

欲上不上力再著，号呼互应愁一错。我傍山根行□行，崚嶒石罅难移脚。

九龙九龙路折盘，尽日劳劳上几滩。最有墓龙势尤险，过此相庆方平安。

呜呼上滩人自苦，下滩水急谁能主！轻舟逐浪转如飞，纵有贲获勇何补。

清流之人水中生，弄舟惯与洪流争。商旅乘舟漫侥幸，性命直比鸿毛轻。

我意欲将山路辟，下属安沙上铁石。闭却九龙不复行，往来免误天涯客。
赠别耆英二首
赵蕃（宋代）

学诗曾及谢玄晖，传授应同一唯归。
旧宅纵荒书故在，不妨幽僻借僧扉。
自笑
周文璞（宋代）

自笑萧条甚，微吟坐到昏。
江风来扫地，山鸟见开门。
茶面龙头缩，花梢犊鼻温。
一从杯酒少，不复过深村。
西江月（和张文伯谢曾子修送酒）
王之道（宋代）

黄菊正怀彭泽，白衣俄致江州。登高余醉快扶头。此贶义兼情厚。

痛饮还须酒对，清吟况值诗流。轻投无惜万金酬。木李旧先琼玖。
同前太行皇太后挽词二首
周必大（宋代）

忆昨登中寿，梅觞庆九重。
回春方昼永，月掩遽云浓。
钟鼓沈长乐，蚕桑罢濯龙。
宣仁遗懿在，定谥独追踪。
遗兴
王洋（宋代）

老如认老应无病，贫要安贫可免忧。
贫病欺人须服弱，嗔拳笑面却应休。
道出徐州值冰始泮莫兵宪助以舟役
卢龙云（明代）

一骑南来雪里寒，风尘那有罄交欢。使君高谊谁当似，独客羁交好自宽。

波静吕梁冰始泮，春生淮海腊初残。乘流几日扁舟下，不记人间叹路难。
大涤洞天留题
彭大辩（宋代）

松风到晓声幽微，曲江漏尽天河低。
平明游子出门去，家住葛洪丹井西。
春水
喻良能（宋代）

磬湖春水夜来生，晓起雷声逗雨声。
去马来牛心莫辨，鸬鹚鸂鶒眼俱明。
飘零花片有底急，摇曳柳丝如许轻。
旬月烟村半风雨，榆钱好为买春晴。
修禊日偕曹广文七人游南湖赋得裴休旧业休字公美舍宅为寺今真如寺是也
周棐（元代）

幽赏殊未穷，扬舲济南湖。载瞻裴公宇，萧条乃禅居。

缅思太和年，秩班百寮初。晚怀超俗缘，息心究空虚。

岁月既云迈，世事亦已徂。峨峨清辉堂，遗构委榛芜。

斯人不可为，慨伤独在余。
汴河
罗隐（唐代）

当时天子是闲游，今日行人特地愁。柳色纵饶妆故国，

水声何忍到扬州。乾坤有意终难会，黎庶无情岂自由。

应笑秦皇用心错，谩驱神鬼海东头。
小说引子
罗烨（宋代）

破尽诗书泣鬼神，发扬义士显忠臣。
试开戛玉敲金口，说与东西南北人。
教子
颜之推（南北朝）

王大司马母魏夫人，性甚严正；王在湓城时，为三千人将，年逾四十，少不如意，犹捶挞之，故能成其勋业。梁元帝时有一学士，聪敏有才，为父所宠，失于教义，一言之是，遍于行路，终年誉之；一行之非，揜藏文饰，冀其自改。年登婚宦，暴慢日滋，竟以言语不择，为周逖抽肠衅鼓云。
送丁德淳省郎致政还丰城三首 其一
梁储（明代）

同年三百辈，荣悴几经心。复送君家去，离忧岂易任。
秋夜感怀
性道人（清代）

风凄霜重叶初稀，孤客无家雁亦归。往事易悲休记省，壮心难遂且忘机。

深秋小院人愁坐，澹月疏林鸟乱飞。远戍城高残角冷，砧声处处理寒衣。
送广上人
饶节（宋代）

师住匡庐南面山，飞来峰下略开单。时情淡薄知音少，吾道彫零行路难。

何必善书须学卫，未应解义必师安。丈夫不用寻尘迹，自向虚空著羽翰。
杨柳青谣
揭傒斯（元代）

杨柳青青河水黄，河流两岸苇篱长。河东女嫁河西郎，河西烧烛河东光。

日日相迎苇檐下，朝朝相送苇篱傍。河边病叟长回首，送儿北去还南走。

昨日临清卖苇回，今日贩鱼桃花口。连年水旱更无蚕，丁力夫徭百不堪。

惟有河边守坟墓，数株高树晓相参。
杨花
高翥（宋代）

万缕千丝拂水滨，尽催飞絮送残春。风前轻薄佳人命，天外飘零宕子身。

绕路铺时成素毯，就泥沾处衬芳尘。江头雨过遗踪尽，留得柔条折赠人。
题李伯时画昭君图
韩驹（宋代）

昭君十七进御时，举步弄影飏蛾眉。自怜窈窕出绝域，八年未许承丹墀。

在家不省窥门户，岂知万里从胡虏。丰容靓饰亦何心，尚欲君王一回顾。

君不见班姬奉养长信宫，又不见昭仪举袂前当熊。

盛时宠幸只如此，分甘委弃匈奴中。春风汉殿弹丝手，持鞭却趁奚鞍走。

莫道单于无复情，一见纤腰为回首。含悲远嫁来天涯，不知夔州处女髽。

寄语双鬟负薪女，炙面慎勿轻离家。
吴必显欲远出谒故旧愬情悃赋二章赞其行 其二
曾丰（宋代）

贫宁少壮贫，贫老却难禁。儿女婚姻逼，风霜疾病侵。

令渠常白眼，见子亦寒心。况是旧相议，人人义断金。
同诸友城南张园赏梅十首
邵雍（宋代）

红日坠时情更切，玉山颓处兴还深。
攀条时拣繁枝折，不插满头辜此心。
送郑主簿泰兴解官归四明
陈傅良（宋代）

师友于今说郑乡，亲庭分付旧行藏。但知职分宜栖棘，尽把声名属憩棠。

一字未曾缘荐墨，扁舟才可著诗囊。问津渔浦多西笑，独为莱衣味更长。
书怀寄友人
沈颜（唐代）

江湖劳遍寻，只自长愁襟。到处慵开口，何人可话心。

登楼得句远，望月抒情深。却忆山斋后，猿声相伴吟。
乐府杂曲·鼓吹曲辞·巫山高
皇甫冉（唐代）

巫峡见巴东，迢迢半出空。
云藏神女馆，雨到楚王宫。
朝暮泉声落，寒暄树色同。
清猿不可听，偏在九秋中。
送宁乡令张沆
梅尧臣（宋代）

长沙过洞庭，水泊风摇矴。
青山接夷蛮，白昼鸣鴞鸋。
竹存帝女啼，夔学林雍鑋。
不嫌卑湿往，教令民须听。
品令（送黔守曹伯达供备）
黄庭坚（宋代）

败叶霜天晓。渐鼓吹、催行棹。栽成桃李未开，便解银章最报。去取麒麟图画，要及年少。

劝公醉倒。别语怎向醒时道。楚山千里暮云，正锁离人情抱。记取江州司马，坐中最老。
泽国幽居夏日杂题
释文珦（宋代）

泽因无袢暑，幽居趣自长。
花开殊旦暮，稻熟间青黄。
急雨分塍下，微风度水凉。
断除车马迹，日日听鱼根。
游九锁山
张镃（宋代）

九锁非凡境，烟云路不分。
山寒长带雨，洞古不收云。
夜宿听林鹤，晨炊摘野芹。
黄冠皆好事，添注石炉熏。
横吹曲辞。骢马（一曰骢马驱）
李群玉（唐代）

浮云何权奇，绝足势未知。长嘶青海风，躞蹀振云丝。

由来渥洼种，本是苍龙儿。穆满不再活，无人昆阆骑。

君识跃峤怯，宁劳耀金羁。青刍与白水，空笑驽骀肥。

伯乐傥一见，应惊耳长垂。当思八荒外，逐日向瑶池。
再次韵赵帅见寄三首
陈造（宋代）

枝撑强趁火城春，踪跡犹烦问水滨。
更醉南州好红紫，凝香诗伯虹化神。
送陈生赴韶州戎幕三首 其三
郑善夫（明代）

已息河间辔，仍麾岭外旌。艰危一命寄，牢落二毛生。

铜柱时存汉，乌蛮岁厉兵。凭将攻守策，忼慨说花卿。
赠李君玉
章甫（宋代）

奔走空尘土，归来日暝时。
喜迎莲社客，细说锦囊诗。
短世相逢晚，高楼欲下迟。
坐中无贺监，谁与解金龟。
呈李思永
赵蕃（宋代）

往见刘夫子，得闻君姓名。
飘零方客路，邂逅若平生。
学要精微讲，文须仔细评。
道林并岳麓，他日得经行。
上阳宫辞
吴融（唐代）

苑路青青半是苔，翠华西去未知回。景阳春漏无人报，

太液秋波有雁来。单影可堪明月照，红颜无奈落花催。

谁能赋得长门事，不惜千金奉酒杯。
水浅舟滞解闷十绝
郑獬（宋代）

坝上春流滑滑来，行人相语笑相催。
解舟直入碧天去，天上晚云行处开。
寄题分宜簿舍怀古阁为刘公度赋
赵蕃（宋代）

虽云闲主簿，曷日顾能闲。
因榜白云句，遂追千古还。
功名常慕蔺，事业亦希颜。
易地能同道，高山俯仰间。
颂古四十首 其二十九
释守珣（宋代）

终日看天不举头，桃花烂熳始抬眸。饶君便有遮天网，到得牢关即便休。
送何子闻使君之行在
李流谦（宋代）

系舟邻近渚，索酒共清斟。
契阔十年事，飘零万里心。
大门元赫赫，要路正骎骎。
去国吾何恨，看君上禁林。
有以西域骨种羊裘见贻者谢却之因缀长句
叶佩荪（清代）

天公幻化纷奇谲，攫弄人心成虫惑。冰蚕作茧火鼠衣，鹖尾雉头恣绚饰。

传闻万里流沙西，瀚海外环哈萨克。满山羖䍽异丁零，达生自地非坼副。

羊死以骨种之士，考牧依然勤力穑。细思西域兑所位，羊为兑象全阴德。

至阴不生乃无死，感以阳精复滋息。断虺可联鳖可艺，理有固然非臆测。

兹羊留骨兼重皮，其中纯黑尤难得。贵人争购逾狼荒，一裘价可半千直。

有客持寄致珍重，开缄观者俱动色。旋珠细叠螺髻圆，黝光润夺鸦雏墨。

我生长物本何有，蔽体聊取充要襋。忽看奇服映悬鹑，翻似杜陵惊翠织。

人生百事斗新异，称此以求焉纪极。美好虽得时俗夸，暴殄恐有神明殛。

亟挥还客心始恬，朗咏素丝安退食。
初夏闲居
陆游（宋代）

水边茆屋两三间，野叟幽人日往还。
两卷硬黄书老子，数峰破墨画庐山。
功名会上元须福，生死津头正要顽。
试说龟堂得力处，向来何啻半生闲。
桃园忆故人 同善持君湖舫送春用秦少游春闺韵
龚鼎孳（清代）

子规絮梦兰窗晓。哽咽落红无了。今夜断肠花鸟。春去愁应少。

了栏十二香绵袅。吹上白蘋难扫。青鬓为谁催老。又是西陵草。
六砺三首
郑思肖（宋代）

一听茶歌泪即流，更兼风叶响飕飕。不堪满地馀残照，并与新寒合作愁。
闻诗闻礼不赴秋试以七月二十五日离太学八月二十六日至兴国军喜其来也因作是诗
王十朋（宋代）

不将蜗角与人争，走侍双亲蜀道行。免为家书忧子美，饱闻情话悦渊明。

一名所得知多少，万事真宜审重轻。更愿相随且归去，田园薄有要同耕。
寄周炼师
止庵法师（明代）

碧殿烧香罢，琼林照日初。
经声出云箔，秋色綍松枢。
已挂三花树，仍开六甲厨。
羽童长不见，采药在清都。
石浪庵山楼社集分体分韵得七律青字
龚南标（清代）

值杖层波挂酒瓶，春风良会屐初停。楼高百尺虚窗白，浪涌千重列岫青。

闲就客吟泉上石，话同僧过竹边亭。醉于马上乘船过，松外春涛万古醒。
閒居示王君仪
陆佃（宋代）

五色文章烂锦开，谩劳天女剪刀裁。黄莺窥水亭亭立，白鸟投空远远来。

清昼光阴输静客，碧云岐路属多才。羡君直入文沧海，探尽骊珠始肯回。
寄张源
牟融（唐代）

咫尺西江路，悲欢暂莫闻。青年俱未达，白社独离群。

曲径荒秋草，衡茅掩夕曛。相思不相见，愁绝赋停云。
意难忘 与夫子夜坐，书此述怀
方彦珍（清代）

前世何缘，喜今生聚首，声气相联。伯鸾偕德耀，玉树配青莲。

言既合、意双虔。更避俗心坚。最堪欣、案眉朝夕，彼此生怜。

不须悟道参禅。领衡门幽趣，纸阁芦帘。埋名追隐士，养性学闲仙。

棋共著，韵同拈。每并坐齐肩。志清高、心存忠恕，仁义求全。
追和李白郎官湖寄汉阳太守刘宜父
郭祥正（宋代）

迁客昔登览，愁烟颓四隅。身趋夜郎道，恋咸阳阳都。

此景古来好，此人今则无。空馀秋夜月，素影湛平湖。

便欲凌风去，酣歌与君俱。
题东山上方
郑清之（宋代）

谢公雅志在东山，一入黄扉不复还。
公去我来山属我，为公偿却半生閒。
哭冯开之先生孤山殡宫二首
于嘉（明代）

玉树承无恙，书来月甫更。
鹤传君子化，鵩告主人行。
夜壑谁移君，寒堂独斫楹。
西州门下路，一过一吞声。¤
五日何次德邀泛桃叶渡
邝露（明代）

昆刀切玉不为利，傅粉儿郎天庙器。怜余落魄金陵城，孔融一庙时辈轻。

君家紫骝骄躞蹀，踏碎桃花上桃叶。五丝续命还续愁，昔人庙国多离忧。

离忧若此能不醉，醉上孙荆旧酒楼。
同吴侍郎小园池上送杨端明归马上口占
宋庠（宋代）

偶作河梁饯，翻为池上宾。
归骖不忍驾，新月共留人。
歌
刘友（两汉）

诸吕用事兮刘氏微。迫胁王侯兮彊授我妃。我妃既妒兮诬我以恶。

谗女乱国兮上曾不寤。我无忠臣兮何故弃国。自快中野兮苍天与直。

于嗟不可悔兮宁早自贼。为王饿死兮谁者怜之。

吕氏绝理兮托天报仇。
王性之自扬州迂路相访于海陵荷其意厚非平日
晁说之（宋代）

九死性命存，乃到海陵仓。
每陵何所有，麋何画成行。
多仓多麋何，今也恨难忘。
爰从本朝来，人物上国光。
容我迹其间，性之因翱翔。
性之笃忠信，又复能文章。
一世所趣附，在眼独不忙。
困于州县史，斂翼弗许张。
蹉跎谁识之，心胆空堂堂。
我不自揆者，荐之三府傍。
相公意似顺。众口极雌黄。
我斥不得容，为子增慨慷。
子行群贼中，妻孥道路长。
挂帆扬州湾，闻我病在床。
不寻枉阶来，或谓子不刚。
活我以简策，饮我非稻梁。
告别闽岭去，波浪春风狂。
既欲杀风母，又欲射天狼。
四海俱已震，何处一身藏。
挥泪与之子，关雎哀不伤。
禄山倾社稷，朱沘侮君王。
于今无此孽，但可正皇纲。
文章出号令，忠信补农桑。
之子抱此器，用之斯民康。
吴酸宜勉强，无烦忆粟浆。
柳梢青·昨夕相逢
魏了翁（宋代）

昨夕相逢。烟苞沁绿，月艳羞红。旭日生时，初春景里，太极光中。别来三日东风。已非复、吴中阿蒙。须信中间、阴阳大造，雨露新功。
散花峡
王世贞（明代）

长年鼓棹穿岝崿，恰值春阑藤花落。一花堕帻酒一杯，懊恼东风不作恶。
正旦上寿紫宸微臣以祀太一初献不预赐茶酒退就殿门少歇俟追班拜正旦贺表
程公许（宋代）

去岁枫桥度岁除，寒灯一盏自抄书。谁知东观归翻史，仍许西垣缀佩琚。

四辟不忧狞虎豹，九成犹恐眩鶢鶋。彤墀百拜陈金鉴，只愿中兴似国初。
残春晚起，伴客笑谈
白居易（唐代）

掩户下帘朝睡足，一声黄鸟报残春。披衣岸帻日高起，

两角青衣扶老身。策杖强行过里巷，引杯闲酌伴亲宾。

莫言病后妨谈笑，犹恐多于不病人。
登小姑山感怀 其二
李鸿章（清代）

东南归路莽萧条，皖口千峰若为招。半局残棋存战舰，八年恨事付寒潮。

灵风下水征帆疾，落日中原汗马骄。孤客不堪回首望，苍茫一片劫灰烧。
雩祀乐章。舒和
佚名（唐代）

凤曲登歌调令序，龙雩集舞泛祥风。

彩旞云回昭睿德，朱干电发表神功。
水调歌头（拟饶州法曹掾作）
毛滂（宋代）

金马空故事，方朔漫多端。三千牍在，玉殿何日赐清闲。难恋长安钟漏，谁借青云咳唾，拂袖且东还。笑杀长缨使，复转出秦关。

吾道在，虽不遇，面何惭。雒阳年少，高论难与绛侯谈。富贵暂饶先手，唏尽草头秋露，掩鼻出东山。且饱鲸鱼脍，风月过江南。
又言交
释文珦（宋代）

道交淡如水，世交甘如醴。
结交当以真，审交当以理。
道交似无情，曾不异生死。
世称刎颈交，未必以终始。
君不见昔者，陈余与张耳。
感怀寄人
鱼玄机（唐代）

恨寄朱弦上，含情意不任。早知云雨会，未起蕙兰心。

灼灼桃兼李，无妨国士寻。苍苍松与桂，仍羡世人钦。

月色苔阶净，歌声竹院深。门前红叶地，不扫待知音。
至朔同日
林希逸（宋代）

至乃阳生节，常居子月中。计年章在即，是日朔应同。

一叶阶蓂长，飞灰嶰管通。元来初吉旦，恰是六阴终。

料得云书际，还嗟饩礼隆。如何太初历，辛巳谩求工。
铜柱南边石作关海门镇外碧成湾喜君心似朝宗水直过千重万叠山 其一
张以宁（明代）

小孤庙下海门关，五老峰前星子湾。多君万里斯游壮，看到东南第一山。
鸿雁来奉题张嗣宗雁图
刘崧（元代）

鸿雁来，秋风起，江北江南几千里。渺渺初离紫塞云，潇潇忽度平湖水。

平湖水浅沙渚长，欲落未落纷低昂。蓼花过雨红更白，荷叶著霜秋已黄。

可怜分飞毛翼冷，乱入蒹葭唼蒲荇。群叫遥传空外声，独宿频惊月中影。

江南地暖风土殊，彭蠡潇湘从尔居。只今塞外无菉草，沙碛苦寒愁夜呼。

由来有序本天性，饮啄飞鸣远相应。我惭飘泊未能归，见尔忧伤泪如绠。

茫茫江河多风波，柰此缯缴危机何。为君卷画三叹息，高飞冥冥安可极。
九日
释德洪（宋代）

去岁重阳瘴海滨，病拈霜蕊嗅清晨。身闲已断思归梦，山好仍逢称意人。

卯饭露葵欣旋摘，夜窗风栗共尝新。妙年衲子应相笑，痴钝耽源老应真。
役役
文元星（清代）

役役复役役，风吹衣上尘。人烟茅舍午，柳色野塘春。

饥渴思云水，迟疑历莽榛。何曾驴子背，驼得尽闲身。
十一月十四夜听雨为霰听霰为雪久之雪后为骤雨自昏达旦无寐
方回（元代）

雨声更霰雪，昏听达清晨。自笑能吟客，常为不寐人。

絮寒勤拭涕，箦响惧翻身。苦语知谁会，应堪泣鬼神。
水龙吟
方味道（宋代）

纶巾少驻家山，北窗睡觉南薰起。黄庭细看，长生秘诀，神仙奇趣。奈此苍生，愿苏炎熟，仰为霖雨。趁丹心未老，将整顿乾坤，手为经理。
好是今年庆事。抱奇孙、一门佳气。蓬山振佩，麟符重锡，褒纶新美。玉树参庭，桂枝分种，香浮兰芷。看他年、接武三槐，长是伴、庄椿岁。
清发轩
赵某（宋代）

许多清意思，都在此乡间。
有石半枕水，无窗不面山。
侵衣青霭润，拥钓白云閒。
未许嫌幽寂，古人曾闭关。
觅树栽
陈傅良（宋代）

觅得循除数亩园，衰迟无力正乾坤。
学为老圃徒幽意，富比封乾亦浪言。
计日若将栽树木，成阴当待长儿孙。
出门怅望春连坞，为向云屯斸一根。
缘识
宋太宗（宋代）

人竞爱於花，花应亦爱人。
从头堪好笑，老尽少年春。
寿阳閒望有感
苏舜钦（宋代）

维舟亭下偶登临，下蔡风流古至今。远岭抱淮随曲折，乱云行至乍晴阴。

幽人憔悴搔白首，啼鸟哀鸣思故林。触处涂穷何足恸，直回天地入悲吟。
赠王威古
崔颢（唐代）

三十羽林将，出身常事边。
春风吹浅草，猎骑何翩翩。
插羽两相顾，鸣弓新上弦。
射麋入深谷，饮马投荒泉。
马上共倾酒，野中聊割鲜。
相看未及饮，杂虏寇幽燕。
烽火去不息，胡尘高际天。
长驱救东北，战解城亦全。
报国行赴难，古来皆共然。
闻马市讲和诸边晏然识喜 其二
黎民表（明代）

长堤一望尽如云，沙苑秋开牧马群。黄竹漫劳行万里，柳营从此息三军。
崔浩
徐钧（宋代）

智谋断国灼蓍龟，自比留侯果是非。
一死人言缘史事，谁知谋泄为南归。
泾县白花桥铺候吕景初
李胜原（明代）

梨花飞雪柳飞绵，风日晴和三月天。满眼溪山饶逸兴，一村桑柘带朝烟。

吹醒旅梦谁家笛，噪落夕阳何处蝉。邈矣钟期无觅处，素琴张壁未须弦。
卢子俞幼孙晬日
陈藻（宋代）

我与良翁似有缘，命名与述战龙天。
事忙不记垂弧旦，恰到渠家遇晬筵。
次韵方教采芹亭
方岳（宋代）

终日看山自一奇，寒溪更与月相宜。
采芹人去夜岑寂，政是先生得意时。
寄所知
李咸用（唐代）

曾将俎豆为儿戏，争奈干戈阻素心。遁去不同秦客逐，

病来还作越人吟。名流古集典衣买，僻寺奇花贳酒寻。

从道趣时身计拙，如非所好肯开襟。
题太姥墓
陈嘉言（唐代）

吾闻尧时种蓝妪，世代更移那可数。帝尧朽骨无微尘，此閒犹有尧时墓。

墓中老妪知不知，五帝三王奚以为。狼贪鼠窃攫尺土，窾木未枯已易主。

君不见仙人掌，分明指取青天上。骑龙谒帝大罗天，不逐华虫挂尘网。

又不见石棋盘，人去盘空局已残。当时胜负此何有，争先夺劫摧心肝。

请君绝顶试飞舄，左望东瓯右东冶。山川不见无诸君，但见烽烟遍郊野。

野老吞声掩泪哀，茫茫沧海生蓬莱。
小车铭
李尤（两汉）

员盖象天，方舆则地。轮法阴阳，动不相离。合之嗛嘘，疏达开通。

两辎障邪，尊卑是从。輗軏之用，信义所同。
经进百韵诗
岳珂（宋代）

永佑当临御，重熙极泰亨。
物穷隍土复，地大蘖牙萌。
蕞尔瀛懦图，违吾海上盟。
烽烟昏九土，氛雾塞三精。
於赫中兴主，初专九伯征。
赤符观炳炳，嘉兆得庚庚。
四七膺休运，三千协一诚。
乾韩恢辟阖，日月洗明清。
天授睢坛荚，风兴渭水英。
维时臣大父，摇迹圣廛氓。
宝匣鸣长剑，雄冠{飘去风加彡}曼缨。
衣裘供羿射，灯火近韩檠。
圣世方求骏，明神岂舍骍。
始从鱼钥守，小{左木右片}羽林兵。
尝敌无画乘，麾军不鼓钲。
熏门摧彦政，汜水从闾勍。
驲召班龙节，犀军下雀桁。
王师俱蓄缩，游骑愈纵横。
马渡朝迎敌，钟山夜驻营。
狂澜身砥柱，大厚手支撑。
敌焰犹繁炽，吴都忽震惊。
车巡传警跸，右袒半公卿。
愤起宜兴旅，追收建业城。
大江谁饮马，五岳更刑牲。
一荡西江李，重歼固石彭。
利兵驱虎豹，杰观筑鲵鲸。
玉帐旋平广，铜符遂帅荆。
皇灵期濯濯，王事分傍傍。
沙漠惊风鹤，山林息聚蝱。
神州宜亟复，六郡乃先争。
桀犬徒冯垒，苗民敢抗衡。
锐师掀狡窟，高堞覆坚棚。
鼎道兵方进，湖湘寇辄平。
几年凶祝结，八日骏功成。
叛将因资用，降人岂畏阬。
开疆下商虢，结约到磁洺。
谋帅难张俊，还兵眠郦琼。
但虞遗后患，初匪厌纷更。
沔鄂重归镇，齐刘尚据京。
且羞离楚馔，未用渡河罂。
细柳千屯灶，柔桑万瓦甍。
流民俱授亩，战士亦从耕。
夫浍萦如带，原田画若枰。
连云登美农，淅玉饭香秔。
刍挽从今省，兵储亦顿赢。
吏贪无鼠硕，民佚异鲂頳。
姑定鸿沟约，交驰绝哉伻。
邻欢新玉帛，{衍去氵右干}乐簧笙。
未几边摇草，恶知野食苹。
礼容方济济，革乘忽軿軿。
睿断昭雄赳，天威震隐谹。
六师纷雾集，万灶盛雷轰。
戎驾爰方启，神锋莫敢撄。
童髫欣再见，父老喜前迎。
义气通诸夏，讴声沸八弦。
官兵{杨去木加风}隼鸷，废垒泣鼯猩。
跬步归京阙，朝衣诣寝楹。
晋军传鹤唳，楚幕听乌鸣。
机会乘今日，雌雄决此行。
幸成十载绩，归捧万年觥。
何事东来诏，遄追北指旌。
抚膺皆壮士，牵袂有啼婴。
页岌登枢极，雍容俨佩珩。
身虽处廊庙，志则在幽并。
岂意中原略，深违时相情。
和亲徒效敬，投几不闻{荧去火加缶}。
正尔先鞭著，居然谤箧盈。
凶威摇吏牍，风旨动台挟。
枭虺饥吞噬，鹰獒乐使令。
众髽常忌冠，同浴不讥裎。
远虑为徼福，先驱谓缓程。
一言鸣仗马，千丈下乔莺。
盍考谢赦表，兼觌赐劄评。
许身无少愧，忧国甚於酲。
彼潜宜投虎，能言不离鹦。
鸟翾身蚤箙，兔健足先烹。
有客悲周道，何人恤鲁祊。
同时惟切齿，来者但惩羹。
长夜何时旦，沉阴几日晴。
日非从久定，祸否待终倾。
先帝资神武，深仇怆父兄。
每怀得颇牧，胡忍弃韩黥。
哲监何尝惑，孤忠果渐明。
岳阳还旧号，岭表返诸{恂下加子}。
故垒营新祀，畿封辟赐茔。
用心传舜子，述事广文声。
甘雨兴余槁，青天豁久盲。
先臣死不朽，圣德浩难名。
陛下今汤禹，王臣昔散闳。
令图天广大，盛烈日铿鍧。
心术参尧运，规模绍汉宏。
遗形高阁绘，良股盛朝赓。
故将欣非远，微臣矧敢轻。
传讹稽史谬，败俗订言{左言右宁}。
日系无虚笔，云章有满籯。
竹书皆历历，玉训尚铿铿。
原辍清朝暇，叨承乙夜呈。
作诗哀寺孟，览奏念缇萦。
恩锡茅封宠，光昭衮字荣。
誓怀如皦日，忠报毕余生。
玄武湖
曾极（宋代）

当日湖光澈镜心，龙旗凤吹此登临。
而今铁马回旋地，斜照黄尘一尺深。
同王禹卿冯拙斋游八公洞循招隐寺归
姚鼐（清代）

润州山雄如战马，骈饮江中尻未下。长波漂尽百兴亡，古泪登高谁不洒。

不知更有南山南，叠嶂云关塞平野。初穿幽谷琅玕八，却听细窦珠玑泻。

阴阴鸟语万朱樱，寂寂僧居十兰若。两君梵行正清修，伴我萧閒如结夏。

未须不二问维摩，风磬一声言自寡。空阶久坐袂生寒，小嶂试登筇可舍。

更斟虎跑甘如乳，重过竹林青没踝。岂徒公辈爱家山，我亦淹留为白社。

江风吹面迓归途，还八喧声攒万瓦。
送郑谷归宜春
曹邺（唐代）

无成归故国，上马亦高歌。况是飞鸣后，殊为喜庆多。

暑销嵩岳雨，凉吹洞庭波。莫便闲吟去，须期接盛科。
闻南轩张先生下世感忱有作
孙应时（宋代）

玉山已失旧端明，何事令人骨屡惊。
拆石有声传建业，陨星无屡吊南刑。
春风未作山川暖，江水何心日夜顷。
泪落中宵肠万结，眇然湖海寄吾生。
奉和武功学士舍人纪赠文懿大师净公 其一
徐铉（宋代）

旧国荒凉成黍稷，故交危脆似琉璃。高人独喜汤师在，手把新文数道碑。
和富中容朝散雨中
陈师道（宋代）

节物惊心懒复嗟，樽中酒尽复谁赊。风撩雨脚俄成阵，雪阁云头欲结花。

万里可堪长作客，一年将尽未还家。自怜落落终难合，白首诗书谩五车。
次坰寻春韵
吴则礼（宋代）

攀翻聊复得晴景，抖擞貂裘季子尘。
岂有好事来载酒，独怜幽鸟解唤人。
二毛衰晚端不恨，五鼎突昔元未珍。
乘把小红娱老眼，他时细说淮南春。
将到章泉水赵成甫寄三绝来 其二
韩淲（宋代）

襄阳耆旧今谁记，祇有庞公在鹿门。白发江南两兄弟，瑞峰山翠锁深村。
为许明夫题金碧山水图二首 其二
张宁（明代）

佳气茏葱映海霞，乱山环翠水生华。笙歌不空渔樵地，岩谷偏多佛老家。

金屋藏春帘结绮，锦軿迎旭扇笼纱。太平人物欢游盛，回首芳春日易斜。
偈颂二十一首 其十五
释普宁（宋代）

一阳来复，暖回幽谷。云黄山上，喜气浮空。绣水溪头，疏影含玉。

老胡不会转身句，无节目中生节目。累及拄杖子，皮肤脱落尽，通身乌律漆。
灵岩道中二首
陈造（宋代）

涉涧登山倦不胜，松间敲户有人杂。
竹帘琐细炉烟直，小作蒲团入定僧。
孟夏雩祀二首
佚名（隋代）

昊天盖高，祀事为大。
严配皇灵，亿福来介。
九日·醺醺终日醉酕醄
李希周（宋代）

醺醺终日醉酕醄，一阵西风解浊醪。
归归辞吟未足，倚门还仰二山高。
晋二绝 其一
吕本中（宋代）

纷纷礼乐付浮埃，一取玄虚祸始开。但见出言齐老易，始知戎马不虚来。
寄新息王令藏春坞
秦观（宋代）

令尹才高寺为空，岁时行乐与民同。
旋开小坞藏春色，更制新声写土风。
客向樽前忘尔汝，路穿花去失西东。
无言妫女今焉在，桃李相传恨未穷。
和广文俞同年贺太守 其一
虞俦（宋代）

休咏诗人大小东，丰年雨意十分浓。使君自是为霖手，不遣昌黎苦讼风。
临江仙 忆东堂花树
王士禄（清代）

最惜东堂花树好，几枝掩雪骄霞。春宵胜引酒情赊。

共倾银凿落，细玩玉夭斜。

群季惠连真不让，新诗同竞妍华。十年踪迹似风花。

赤栏楼角月，应解忆天涯。
颜明德自全椒避乱归安成道过瑞阳赋别
刘崧（元代）

凤山山头日欲暮，北望风尘暗行路。喜君近向全椒来，别我将行青原去。

仓皇面目带风日，颠倒衣裳杂霜露。投身幸从异境脱，执手且慰同乡聚。

比闻冲斥剧豺虎，汝颍徵兵急救捕。繻符严诘千里道，戈甲纷填九江戍。

主人念客苦留别，立马不发空愁顾。归心早逐匡山云，愁思空迷锦江树。

驱车南出清江曲，三日风帆快驰溯。远游无方古所戒，菽水怡亲窃终慕。

我贫未归不得意，感子于我今相遇。未能呼酒一浇涤，秖以软语相温煦。

空山落叶慎行李，极浦苍葭但烟雾。残年旧隐如可寻，思君更咏閒居赋。
杂曲歌辞。金殿乐
佚名（唐代）

入夜秋砧动，千门起四邻。不缘楼上月，应为陇头人。
即事
吕本中（宋代）

十年不调张廷尉，一字拔人山巨源。万事重寻已陈迹，此公相对可忘言。

故人久已音书绝，古寺终嫌市井喧。更欲移家近深僻，漫留书册教儿孙。
题翠虚亭廿绝 其十
胡应麟（明代）

涓涓薄暮霜，袅袅经秋雨。深院寂无人，丛篁自相语。
游东山 其二
李流谦（宋代）

今日如人意，全家在翠微。叶齐才蔽树，云近欲生衣。

樽酒蒲桃绿，盘蔬赤苋肥。不须闻杜宇，作客自思归。
巫山一何高七绝 其三
李流谦（宋代）

巫山一何高，鸾停鹄飞舞。上头有路通紫霄，正恐朝元从此去。
夜坐有怀
周孚（宋代）

冲风凛欲冰，积雪寒未扫。春光来何迟，双鬓倏已老。

悲吟北窗下，孤坐对参昴。不忧釜生鱼，漫谓诗可饱。

平生赏音人，团聚苦不早。陈翁气金玉，蔡子文斧藻。

仓皇一骇散，各适千里道。悠悠残岁月，忽忽老怀抱。

道腴虽自味，俗况固难好。无疑赵居士，欲刬佛殿草。
兰陵王
李公昴（宋代）

燕穿幕。春在深深院落。单衣试，龙沫旋薰，又怕东风晓寒薄。别来情绪恶。瘦得腰围柳弱。清明近。正似海棠，怯雨芳踪任飘泊。

钗留去年约。恨易老娇莺，多误灵鹊。碧云杳渺天涯各。望不断芳草，更迷香絮，回文强写字屡错。泪欲注还阁。孤酌。住春脚。便彩局谁堪，宝轸慵学。阶除拾取飞花嚼。是多少春恨，等闲吞却。阑干猛拍，叹命薄，悔旧诺。
辛酉秋日正甫先生招集日涉园用来韵赋谢
张萱（明代）

往事鹿为梦，时情貉聚丘。怜君悬一榻，好我共千秋。

老不因人热，归尝与妇谋。曾闻占紫气，且复醉青州。
赋得雁送别周员外戍岭表诗
王胄（隋代）

旅雁别衡阳，天寒关路长。行断由惊箭，声嘶为犯霜。

罹缴无人悯，能鸣反自伤。何如侣泛泛，刷羽戏方塘。
孟子·舍生取义
陈普（宋代）

义在甘心自杀身，人情天理此为真。
谁能出段乾坤裹，长作偷生负罪人。
自璎珞河踰玉几岭
姚燮（清代）

落日未落万篁静，来踏浮图过山影。但闻樵唱不见人，平视深天绿千顷。

钟响自停云自飞，泠然玉风吹我衣。懒僧早闭幽涧宅，去鸟不投丛林依。

空山阅人如阅梦，多少流泉出山送。狎澜弄雨三十年，重向兹山顿尘鞚。

昔所见者今几留，青苍无改松与楸。千丈岩阴有茅屋，谓今废作荒烟邱，使我目断心悠悠。
惜花
朱淑真（宋代）

生情赋得春心性，剩选名花绕砌栽。客到且堪供客眼，诗悭聊可助诗才。

低丛高架随宜有，浅紫深红次第开。便做即今风雨限，要看香艳绣苍苔。
偈颂一百五十首
释心月（宋代）

凭栏拭目旧山川，叠叠峰峦带晓烟。
不是梦中论梦事，今朝正是普通年。
和文明主簿叔见寄之韵二首
杨万里（宋代）

黄九陈三外，诸人总解诗。
甘心休作许，苦语竟何为。
所向公同我，何缘样入时。
从来大小院，一笑更谁知。
自归宗入灵溪观
孔武仲（宋代）

紫霄峰下有禅林，瓦结青瑶地布金。
闻道灵溪才咫尺，携筇不觉后山深。
渡黄河
谢榛（明代）

路出大梁城，关河开晓晴。
日翻龙窟动，风扫雁沙平。
倚剑嗟身事，张帆快旅情。
茫茫不知处，空外棹歌声。
和西筑咏 其二 种竹
高攀龙（明代）

自将山竹种，岂望便成林。一竿明月里，聊尔步清阴。
云村梁纹涧惠茶酝以诗答之
邓林（宋代）

雪夜乘舟访戴逵，酒醒茶罢兴阑时。可人家在村头住，邂逅相逢似故知。
次韵姚孝孙判官见还岐梁唱和诗集
苏辙（宋代）

伯氏文章岂敢知，岐梁偶有往还诗。
自怜兄力能兼弟，谁肯埙终不听篪。
西虢春游池百顷，南溪秋入竹千枝。
恨君曾是关中吏，属和追陪失此时。
题海棠双鸟
张肯（明代）

双双何事为春忙，花底飞来羽翼香。
今夜且留枝上宿，莫烧银烛照红妆。
梅花
陈必复（宋代）

瘦得冰肌骨亦清，诗人於尔独关情。
孤高不受尘埃涴，洁白独关缟练轻。
天下有花皆北面，岁寒惟雪可同盟。
当时只欠灵均识，不与离骚写姓名。
下泾县陵阳溪至涩滩
李白（唐代）

涩滩鸣嘈嘈，两山足猿猱。
白波若卷雪，侧足不容舠。
渔子与舟人，撑折万张篙。
游城南即事二首
王安石（宋代）

泰坛东路绕重营，独背朝阳信马行。
漫道城南天尺五，荒林时见一柴荆。
土缶
彭龟年（宋代）

土缶寡讥诮，白譬多瑕疵。
毁誉未必公，名起谤亦随。
天下有真是，不在爱恶时。
青青荆棘场，拍拍蝴蝶飞。
不如岁且寒，更试松柏姿。
奉寄子高卢兄五十韵
苏泂（宋代）

君才如骕骦，道里未可量。读书串脉络，如海东赴洋。

五年隔异县，信若参与商。昨者戒车马，故意改未尝。

我家小于斗，下榻出仓黄。绳枢三椽共，君视犹雕梁。

贫又少甘脆，而君甘秕糠。晨兴乌鹊先，夕憩星宿张。

上言体金玉，时节登虞唐。下言复家世，努力事文章。

琐细及儿女，骨肉谊莫当。君来历州府，所在诸侯良。

肝胆皆善子，子去锥脱囊。问胡独善我，风雨度钱唐。

我时熟君指，又不罗酒浆。何况动邻里，磨刀向猪羊。

青灯两夫影，陈义劝交相。谓言经时留，十日又理装。

但携本经册，沃州山水乡。子宁舍我去，我意未子忘。

相逢一岁短，相别一日长。何缘子吾所，不然我君傍。

君虽老马姿，今乃骥服箱。刷燕日千里，阔步徐康庄。

江水有时西，东下斯滥觞。奫■至澎湃，穿溜极怀襄。

死生渠有命，贫贱士之常。孔融委曹操，汲黯卑张汤。

人生出处分，荣谢均阴阳。念我懒拙病，久已在膏肓。

此方困忧患，惩艾百战创。安时而处顺，天道不可详。

鲁连蹈东海，屈原赋沅湘。此志竟未遂，眼看都茫茫。

君怀万金产，待价空四方。古闻韫椟贵，世有刖足伤。

蓝田种洵美，死鼠名须防。鲁方秉周礼，汉亦绝楚粮。

易求哥舒翰，难觅张子房。英雄出儒素，金印垂襕裳。

吾祖元祐末，奉使詟戎羌。子孙失遗武，史册无晶光。

君家著胆略，并驱从两狼。弯弓射敌首，灭敌使走藏。

此事属乃翁，翁今膂力强。问翁来何时，九月天雨霜。

此时君适我，促膝话绳床。作诗致近讯，愿子益自将。

君看绕指柔，会作百鍊刚。岂云建厦缺，期子柱明堂。
题竹石泉坡赠南京刘给事中
杨荣（明代）

天孙织锦机边石，粲若云霞成五色。乘槎仙人携之归，腾入沧溟深莫测。

波涛蚀齧千载馀，上产百尺青珊瑚。冯夷捧来为我献，文彩照耀扶桑乌。

君不见石家小儿肆行暴，竞巧誇奇真可笑。高枝大叶似此稀，不待搜罗能自到。

尧舜在上来远人，贡献尽却奇与珍。我今有此不自惜，持以赠子何殷勤。

岁寒别我金台下，春满南都到官舍。此行树业当何如，须与珊瑚比光价。
瑞鹤仙（众会谢右司赵鄂州劝酒二首右司）
吕胜己（宋代）

人生如意少。谁得似仙翁，身名俱好。亨衢腾踏早。驾双旌五马。俱居蓬岛。闽山蜀道。秉玉节、油幢屡到。号当今、有脚阳春，处处变愁成笑。

尤妙。晚陪论道。密赞调元，虎符重剖。去劳自保。奉香火、归来了。见煌煌甲第，两两龙驹，绿鬓朱颜未到。是平生、种德阴功，自天有报。
白鹭洲
杨备（宋代）

春信风生晚汛潮，印沙群鹭立还翘。
凭高一片迷人眼，薦苇丛边雪未销。
县尉任子严出示从军陪大将吴侯游石峒五绝句奉次元韵颂日颂平贼之功喜而有作云 其一
王庭圭（宋代）

东来骑火照松萝，野老逢迎笑语多。共指岩前一方石，将军大剑可横磨。
过闾居河四首 其三
耶律楚材（元代）

一圣龙飞德足称，其亡凛凛涉春冰。千山风烈来从虎，万里云垂看举鹏。

尧舜徽猷无阙失，良平妙算足依凭。华夷混一非多日，浮海长桴未可乘。
得月池上瞻望南岳
冯昌历（明代）

浮世光阴几百年，有人无计问青天。开池本为留明月，只是双轮不住鞭。
蜀绵州越王楼诗
樊宗师（唐代）

危楼倚天门，如闯星辰宫。
榱薄龙虎怪，洄洄绕雷风。
徂秋试登临，大霭屯乔空。
不见西北路，考怀益雕穷。
石濑薄溅溅，上山杳穹穹。
昔人创为逝，所适酡颜红。
今我兹之来，犹校成岁功。
辍田植科亩，游圃歌芳丛。
地财无丛厚，人室安取丰。
既乏富庶能，千万惭文翁。
游仙五首 其四
陆游（宋代）

初珥金貂谒紫皇，仙班最近玉炉香。为怜未惯丛霄冷，独赐流霞九酝觞。
菩萨蛮（立春）
张孝祥（宋代）

丝金缕翠幡儿小。裁罗捻线花枝袅。明日是新春。春风生鬓云。

枝霜看点点。愁里春来浅。只愿此花枝。年年长带伊。
题暕上人院
司空曙（唐代）

闭门不出自焚香，拥褐看山岁月长。雨后绿苔生石井，

秋来黄叶遍绳床。身闲何处无真性，年老曾言隐故乡。

更说本师同学在，几时携手见衡阳。
林仪部鸿 其二
严遂成（清代）

花枝七宝障歌筵，只许闻声已可怜。况是云鬟人赋得，此才大胜李青莲。
腊梅和次韩韵
王之道（宋代）

一枝横亚竹梢黄，宫样新翻半额妆。
閒淡似宜冬后日，清癯应怯夜来霜。
生憎丹脸娇含酒，巧妬冰肌冷透香。
取蜡为花缘底事，浪吟空发少年狂。
拟王维偶然作
梅尧臣（宋代）

嵇康任天性，傲散喜端居。自云安卑者，窃比老庄欤。

一月十五日，头面忘洗梳。危坐恣搔虱，于时懒作书。

一曲情自寄，一杯欢有馀。尚子志所慕，阮生甘不如。

黄精可养寿，广泽宜睹鱼。不堪行作吏，章服裹猿狙。
鹧鸪天·有客慨然谈功名因追念少年时事戏作
辛弃疾（宋代）

壮岁旌旗拥万夫，锦襜突骑渡江初。燕兵夜娖银胡䩮，汉箭朝飞金仆姑。
追往事，叹今吾，春风不染白髭须。却将万字平戎策，换得东家种树书。
短歌行
俞耀（清代）

丈夫不能骑马挽强弓，飞身杀贼称豪雄。胡为翩翩乃学少年子，斗鸡走狗驰青骢。

我闻南北豺狼走平圹，霜戟森森列万帐。梦中忽割几人头，渴吞战血心犹壮。

天子传呼赐宝刀，殿上亲披金字袍。左插白羽右乌号，翻身仰射凌秋雕。

一生龌龊非人豪，下视王侯将相如牛毛。
冥与士瞻上人十首
仇远（元代）

野鹤清高六翮轻，孤云万里去冥冥。
汉科合应茂才选，唐士曾冥遗教经。
好趁江南诸老在，尽看蓟北众山青。
锦衣归日春风满，期醉沙堤双玉瓶。
辛亥五月过弘道西斋重题
吕敏（明代）

葱蒨夏林绿，高斋方夕曛。
幽花垂泫露，远岫敛归云。
停箑风初至，移尊酒半醺。
明朝忆佳赏，回首念离群。
登盘山云罩寺
李孔昭（清代）

绝顶盘空际，登攀近日华。一峰邻造化，四顾俯云霞。

东海神仙宅，西山帝子家。连氛遮不见，予意满天涯。
寄彭州高三十五使君适、虢州岑二十七长史
杜甫（唐代）

故人何寂寞，今我独凄凉。老去才难尽，秋来兴甚长。
物情尤可才，辞客未能忘。海内知名士，云端各异方。
高岑殊缓步，沈鲍得同行。意惬关飞动，篇终接混茫。
举天悲富骆，近代惜卢王。似尔官仍贵，前贤命可伤。
诸侯非弃掷，半刺已翱翔。诗好几时才，书成无信将。
男儿行处是，客子斗身强。羁旅推贤圣，沈绵抵咎殃。
三年犹疟疾，一鬼不销亡。隔日搜脂髓，增寒抱雪霜。
徒然潜隙地，有靦屡鲜妆。何太龙钟极，于今出处妨。
无钱居帝里，尽室在边疆。刘表虽遗恨，庞公至死藏。
心微傍鱼鸟，肉瘦怯豺狼。陇草萧萧白，洮云片片黄。
彭门剑阁外，虢略鼎湖旁。荆玉簪头冷，巴笺染翰光。
乌麻蒸续晒，丹橘露应尝。岂异神仙宅，俱兼山水乡。
竹斋烧药灶，花屿读书床。更得清新否，遥知对属忙。
旧官宁改汉，淳俗本归唐。济世宜公等，安贫亦士常。
蚩尤终戮辱，胡羯漫猖狂。会待袄氛静，论文暂裹粮。
栖贤桥再和玉溪韵
王渐逵（明代）

值性癖幽豁，临流爱兹泉。幸遇同心友，肴酌相周旋。

丹崖散云俦，明汉通瑶川。乔松生涧底，灵珠产澄渊。

所以庐阜峰，自昔称多贤。我亦慕陶者，赠子南山篇。
盘洲杂韵上 木兰
洪适（宋代）

未识春风面，先闻乐府名。洗妆侬出塞，进艇客登瀛。
凿流塘二首
詹初（宋代）

门前凿三塘，流水常不息。
逝者诚如斯，间断伊谁忒。
送友入关
李端（唐代）

闻君帝城去，西望一沾巾。落日见秋草，暮年逢故人。

非才长作客，有命懒谋身。近更婴衰疾，空思老汉滨。
送郑十八虔贬台州司户伤其临老陷贼之故阙为面别情见于诗
杜甫（唐代）

郑公樗散鬓成丝，酒后常称老画师。
万里伤心严谴日，百年垂死中兴时。
苍惶已就长途往，邂逅无端出饯迟。
便与先生应永诀，九重泉路尽交期。
促促词
张籍（唐代）

促促复促促，家贫夫妇欢不足。今年为人送租船，

去年捕鱼在江边。家中姑老子复小，自执吴绡输税钱。

家家桑麻满地黑，念君一身空努力。

愿教牛蹄团团羊角直，君身常在应不得。
代拟和御制喜雪诗
赵鼎臣（宋代）

朝罢正元改岁华，都城飞雪夜如沙。似知天上焦劳意，来作人间散漫花。

和气与春生畎亩，恩波随地彻荒遐。君王只为丰年喜，二月何妨见草芽。
送黄权守归八桂三首 其一
胡寅（宋代）

展骥官良是，凭熊职未专。中和已成颂，清净岂无传。

楼雘环新堞，丁黄溢旧编。圣朝方考绩，华宠定颁宣。
又一颂别赵使君
郑刚中（宋代）

元从个中来，却从个中去。
云月团圆印海空，此是人间端的处。
目痛一月未愈自和前九首
刘克庄（宋代）

悔名草木鸟兽，住校亥豕鲁鱼。
识字惹客问字，懒书怕人索书。
江行无题一百首 其八十四
钱珝（唐代）

江流何渺渺，怀古独依依。渔父非贤者，芦中但有矶。
游洞霄纪实
马元演（宋代）

甲寅良月初，为拜帅垣檄。
遍走三荡所，村落怪荒寂。
人谓白升里，杭邑才咫尺。
杭有洞霄宫，神仙其窟宅。
惯是名胜游，不许俗眼识。
余虽一俗吏，心实慕名德。
痴儿官事了，此行乌可惜。
天气暖如春，得意马蹄疾。
仆夫嗟况瘁，告我请休息。
止宿萧市中，明朝辨行色。
未晓垂玉绳，向风嘶金勒。
行行十数里，渐渐仙境出。
始见九锁峰，穷眸望不极。
一似天为门，四山作扃鐍。
云烟一齐起，松桧万古碧。
岩洞是处有，名了难尽忆。
入拜大有庭，奇特更奇特。
洞天与福地，它山得其一。
惟此为两全，四字揭奎画。
主人贝道士，高志颇嗜客。
引谒帝宸殿，金钉朱户饰。
出示御书经，凤篆龙章笔。
拜手拈瓣香，举头看近日。
既见抚掌泉，又观松花石。
小愒漱玉轩，恍惊风雨夕。
再登虚白楼，顿觉天地窄。
迤逦游二洞，其东名大涤。
仰视洞中山，群崖翠欲滴。
蛟龙现鳞距，天产非人力。
石鼓清可听，石鱼亦堪击。
中有一小洞，谓能隔凡迹。
稚子曾入去，海声亲听得。
出洞见一井，石栏四围赤。
云是葛翁泉，大旱无竭泽。
西洞号栖真，却在山绝壁。
华盖垂于上，狮子横其侧。
非烟亦非云，蟠结斩如刻。
上有倒挂仙，疑是帝所谪。
棋台别东西，棋子散黑白。
又见方尺地，三人可容膝。
下如空谷声，必是仙隐室。
道士虽携持，余亦倦登陟。
归息翠蛟亭，寒玉走鸣瀑。
心目尽开豁，尘累涣然释。
坡仙纪旧游，壁间著遗墨。
吾得继清赏，奚必问姑射。
试观殊胜地，何年是开辟。
虽慕子长游，未学子真逸。
可惜系微官，匆匆整还役。
小子不不诗，数章□纪实。
罢华原尉上座主尚书
刘沧（唐代）

自怜生计事悠悠，浩渺沧浪一钓舟。千里梦归清洛近，

三年官罢杜陵秋。山连绝塞浑无色，水到平沙几处流。

白露黄花岁时晚，不堪霜鬓镜前愁。
和天予孺子亭三首
吴芾（宋代）

我来湖上访前贤，正值清秋欲暮天。
十顷败荷欹浅水，千章古木锁寒烟。
遍寻陈迹俱亡矣，独立幽亭只黯然。
清德照人增我愧，暮年独未返林泉。
题硖江萧氏庵二首 其二
孙觌（宋代）

云逐归心乱，山随望眼赊。疏林攲晚照，浅溜咽春沙。

客路三千过，僧窗一笑哗。此生安税驾，有地即为家。
题惠崇画扇六言二首之一梅花雪雀
贺铸（宋代）

春雪霏霏晚梅，抱枝寒雀毰毸。
陇下有人肠断，为衔芳信东来。
允迪招行简卜居鸬鹚谷仆意羡之作诗送行兼以自见 其一
沈与求（宋代）

严陵滩下鸬鹚谷，闻道元英旧隐庐。鼻祖名高诗格在，耳孙才杰宦情疏。

漫山松桂雁行立，入坞茅茨星散居。知为刘郎赋招隐，莫教花落到通渠。
南浦五小诗迎劳二弟 其四
朱松（宋代）

青山北界大江东，了了乡关在眼中。归得一廛吾愿足，此生初不问穷通。
句
陆彦远（宋代）

虽贫未肯气如霄。
绍兴祀岳镇海渎四十三首
佚名（隋代）

我祀伊何，于彼长淮。
寻源桐柏，委注蓬莱。
扞齐肪楚，宣威示怀。
豆笾列陈，亦孔之偕。
松寺
卢延让（唐代）

山寺取凉当夏夜，共僧蹲坐石阶前。两三条电欲为雨，

七八个星犹在天。衣汗稍停床上扇，茶香时拨涧中泉。

通宵听论莲华义，不藉松窗一觉眠。
有以罗隐弄钱图来乞书者戏笔应之
张萱（明代）

罗隐岂尔乎，形容何落托。手弄一文钱，腰系木瘿杓。

更有小葫芦，曾否贮大药。籉笠负在背，彳亍赤其脚。

须鬓如蓬麻，呵呵破口角。始知世间人，有钱皆不错。

一文不在手，诗书束高阁。
和法宗上人月下怀故人
郭祥正（宋代）

山沉江海阔，月行天中央。游子宿何许，只应归梦长。

浮云且莫生，星河助馀光。徘徊问孤影，惆怅安可忘。
长门怨 其三
释居简（宋代）

拍拍官沟碧卷罗，影窥明玉敛青娥。回头趁扑双双蝶，恨杀春风独管它。
谢人惠茶
黄庭坚（宋代）

一规苍玉琢蜿蜒，藉有佳人锦段鲜。
莫笑持归淮海去，为君重试大明泉。
咏梅杂诗 其七
张道洽（宋代）

三生种植得梅缘，每见梅花辄欲颠。清梦化为蝴蝶去，也应只在此花边。
谢池春慢
李之仪（宋代）

残寒销尽，疏雨过，清明后。花径敛余红，风沼萦新皱。

乳燕穿庭户，飞絮沾襟袖。正佳时，仍晚昼，著人滋味，真个浓如酒。

频移带眼，空只恁、厌厌瘦。不见又思量，见了还依旧。

为问频相见，何似长相守。天不老，人未偶。且将此恨，分付庭前柳。
对酒赠故人
包佶（唐代）

扶起离披菊，霜轻喜重开。醉中惊老去，笑里觉愁来。

月送人无尽，风吹浪不回。感时将有寄，诗思涩难裁。
宿竹瓦舖二首
赵蕃（宋代）

连根煮菜种，带叶爇生薪。
琐琐无庸叹，区区愧此身。
次韵定慧钦长老见寄八首
苏轼（宋代）

谁言穷巷士，乃窃造化权。
所见皆我有，安居受其全。
戏作一篇书，千古发争端。
儒墨起相杀，予初本无言。
次韵魏定文
王之道（宋代）

半年去城府，寤寐溪东扉。
有时得君书，想像抉石猊。
岂知纪渻子，养气如养鸡。
应乡与疾视，一洗三旬非。
我生从穷困，哆侈伤南箕。
鼷鼠亦何物，为用千钧机。
封侯絣澼絖，药等手不龟。
所用有异耳，此言寓非卮。
梅蕾良可人，如椒缀南枝。
芬芳想不晚，太皞方执规。
去妇辞
赵汝燧（宋代）

入得良人门，自誓终此身。扫室拥箕帚，进盥躬盘巾。

采桑趋陇首，荐蘋洁涧滨。十年尽妇道，惟恐堂前嗔。

上和下睦本无事，一二小姑恣萋斐。浸润既深贝锦成，不弃不出谮不已。

良人缱绻涕涟洏，父母之命安敢违。举头天边指缺月，暂缺须有团圆时。

君不闻章台长条依旧垂，乐昌半镜还复归。
谢吕友善见和
邓肃（宋代）

扶筇西去谩寻春，独学无人沐且熏。
便欲问津从桀溺，当时折槛愧朱云。
阴霾满目凭谁扫，芳草莲空未易耘。
家学定须兴尚父，威声一振九夷闻。
虞美人·莫愁湖
曾廉（清代）

城南访得卢家近。喜有明湖分。波光千顷最清华。谁把钟山影子压莲花。

六朝金粉今余几。莫更成儿戏。徐楼曾阁倚寒烟。难得江山佳处伴婵娟。
临济赞
释祖先（宋代）

揎拳捋肘，只有一个。
电卷星飞，抬头蹉过。
相见欢·秋风吹到江村
顾彩（清代）

秋风吹到江村，正黄昏，寂寞梧桐夜雨不开门。
一叶落，数声角，断羁魂，明日试看衣袂有啼痕。
村饮
陆游（宋代）

吴中霣霜晚，冬草有未衰，坐令老病叟，遂失凋年悲。
翩翩乌纱老，袅袅残菊枝，虽无车马客，时与邻翁期。
新醅压尚浑，雉兔亦及时，自觉胜渊明，但醉不赋诗。
梦游庐山歌
胡奎（元代）

我有紫霞想，梦游匡庐峰。仙人凌绝顶，手掉金芙蓉。

芙蓉亭亭九天上，叠嶂腾腾涌波浪。五色云中白鹿鸣，三更海底金鸡唱。

悬崖瀑布从天来，匹练倒界青天开。高人似是陆脩静，邀我石磴行莓苔。

九江秀色可揽结，欲跨长鲸捉明月。望断蓬莱青鸟书，琪花落尽无人折。

飞身上挹香炉烟，坐我九叠屏风前。翻然拜手招五老，一笑彷佛三千年。

松风泠泠吹梦觉，鹤背高寒露花落。早知此境隔尘凡，只合栖神向丘壑。

何人写此江上山，云山与我心俱閒。明当会碾飙轮去，长谢时人竟不还。
赠温幕张子常有诗见怀用韵因成五篇 其四
华镇（宋代）

怀才自是济川舟，术业曾非西北流。禁掖言归应不晚，海山未去且寻幽。
石姥山
周兑（宋代）

石貌苍颜迥不殊，天工偶尔赋形躯。顽然本是无情物，应误行人指望夫。
舟行即事
吴子实（宋代）

烟暗前村树欲无，草簑篛笠一翁渔。
无端风伯吹斜雨，湿却蓬窗数册书。
龙图阁学士赠银青光禄大夫滕元发挽辞二首
苏颂（宋代）

大器何妨更晚成，当年师友尽豪英。
高谈每及功名际，壮志元无宠辱惊。
天上玉楼须作记，人间白日睹佳城。
伤心宿草东吴路，云水凄凉万古情。
陈动之秘丞挽辞二首
王安石（宋代）

年高汉贾谊，官过楚荀卿。
望古君无憾，论今我未平。
有风吹画翣，无日照佳城。
空复文章在，流传世上名。
再韵答子文
范成大（宋代）

浮生饱外莫求余，羁旅东来计已疏。
肩耸已高犹索句，眼明无已且翻书。
百年子莫占元绪，万法吾今付子卢。
惟有登临心未厌，黄山闻道胜衡庐。
静明园杂咏 其四
弘历（清代）

凉透网纱牖，芳围藻火阶。有时临玉版，弃日布诗牌。

波泛鸡头芡，庭阴兔目槐。山光兼水色，次第入吟怀。
戏咏零陵李宗古居士家驯鹧鸪二首
黄庭坚（宋代）

山雌之弟竹鸡兄，户入雕笼便不惊。
此鸟为公行不得，报晴报雨总同声。
咏华山陈图南
王九思（明代）

华山隐士羡图南，高卧于今尚有龛。花鸟多情谁作主，云霞无恙梦犹酣。

玉峰临路空劳望，铁索悬厓不可探。我欲东寻刘禹锡，结茅同住碧巉岩。
平定城楼天衢阁成诗以纪之
梁国治（清代）

飞阁浮空接汉槎，冠山浓翠挹晨霞。关河榆柳连三月，烟火楼晨出万家。

几度严城筹保障，偶从贤守话桑麻。蓬瀛天际尘难到，指点人寰路未赊。
冬中与诸公会宿姚端公宅，怀永乐殷侍御
无可（唐代）

柱史静开筵，所思何地偏。故人为县吏，五老远峰前。

宾榻寒侵树，公庭夜落泉。会当随假务，一就白云禅。
呈晁舅祖叔蕴
赵蕃（宋代）

辈行虽如祖，年龄仅可兄。
经过得屡见，文字有同盟。
门户当深责，饥寒厌此生。
良农务穮蔉，初不计秋成。
寄雪蓬姚使君
乐雷发（宋代）

湘鳞六六寄相思，疏柳新蝉想别时。
今夜各听三楚雁，秋风又老一年诗。
梅花且补离骚阙，薏苡应为史笔知。
剪竹疑峰新制笛，待冲霜月访桓伊。
黄鱼
杜甫（唐代）

日见巴东峡，黄鱼出浪新。脂膏兼饲犬，长大不容身。

筒桶相沿久，风雷肯为神。泥沙卷涎沫，回首怪龙鳞。
咏山鸡
温庭筠（唐代）

万壑动晴景，山禽凌翠微。绣翎翻草去，红觜啄花归。

巢暖碧云色，影孤清镜辉。不知春树伴，何处又分飞。
过太白墓
黎廷瑞（宋代）

下马吊太白，壮心重徘徊。
秋风吹破墓，晚气生孤台。
四百六十年，诗魂安在哉。
神人岂久谪，旋复御炁回。
元无采石船，而况青山堆。
攘臂况真伪，世儒良可咍。
煌煌长庚星，光射天门开。
攜樽立遥夜，劝子鹦鹉杯。
鬼鼓喧
洪亮吉（清代）

银刀霍霍波粼粼，江鱼见水不见人。与鱼同居识鱼性，刺鱼要伺鱼入定。

鱼一尾，直百钱，得鱼买醉神祠边。深秋鬼鼓何填填。
次韩无咎途中寄陆务观 其三
章甫（宋代）

寒梅欺雪白，腊酒爱鹅黄。花下觥筹乱，灯前锦绣香。

醉吟挥字大，愁别听更长。近报蛾眉好，何时奉一觞。
赠张道圣
洪刍（宋代）

曲江忠荩蔼前修，晚岁差池恨未休。鼻祖声名高岭海，耳孙诗未尚风流。

眼中韶石还家梦，客里西山脱叶秋。示我开元馀翰墨，怀贤抚事却成愁。
登古阳云台
张九龄（唐代）

庭树日衰飒，风霜未云已。驾言遣忧思，乘兴求相似。

楚国兹故遣，兰台有馀址。传闻襄王世，仍立巫山祀。

方此全盛时，岂无婵娟子。色荒神女至，魂荡宫观启。

蔓草今如积，朝云为谁起。
闻雁
陆游（宋代）

蜻蜓浦中闻雁声，寒侵短褐客愁生。
忽思大散关头路，雪压蒙毡夜下程。
孟嘉
李复（宋代）

不将得失供谈笑，此语宜为盛德人。
千里同风皆默契，褚衰故识坐中身。
道斋
张方平（宋代）

琼签隐诀旧曾寻，共秘还金妙旨深。会向本源分造化，即抛尘旨出来今。

含生皆是坎离气，复会自知天地心。幻事徒劳聊一笑，他时云壑有知音。
仲冬三日雪同余光若饮燧侯斋
李塨（清代）

何意铺银海，同来问酒泉。始知若下里，不数岁寒年。

白眼天同调，青樽主更怜。支离老叟话，犹说义熙前。
即事十首
刘克庄（宋代）

香火万家市，烟花二月时。
居人空巷出，去寒海神祠。
鹊桥仙 以纱巾竹扇为赵文卿寿
刘敏中（元代）

飞云半卷，乌纱一幅。扇影寒生湘竹。雪髯丹颊羽衣裳，真个是、神仙人物。浊醪醉倒，清风睡足。不识黄金满屋。野夫倦眼少曾开，为吾子
与郑检法庄贤良往三山访陆提举不值
项安世（宋代）

好客汉内史，著书蒙漆园。
肯从一先生，共访三神山。
行循古塘步，步入青林间。
不见荷篠人，但与二子言。
非干海风引，意足我自还。
古来剡溪上，兴尽明月天。
亦有好事人，稽山回酒船。
兹游虽不逢，赖古多此贤。
作诗解严郑，相视各欣然。
次韵酬通判刘兄岳阳楼见怀二首 其一
罗愿（宋代）

蓄纳深无际，凭临势易高。青春关气象，白日散风涛。

有野张轩乐，何人续楚骚。古来川浸在，閒却汉阴槔。
漫成 其一
綦崇礼（宋代）

生平雅志在林溪，故里尘昏未定栖。晚向琼台谐问舍，喜当淮塞罢鸣鞞。

出郊剩喜园亭胜，策杖应须酒榼携。随意一觞兼一咏，醉言无次亦无题。
韩左军马图卷
唐珙（元代）

将军西征过昆仑，战马渴死心如焚。
策勋脱鞍泻汗血，一饮瑶如三尺雪。
身如飞龙首渴乌，白光照夜瞳流月。
长河冻合霜草干，骏骨削立天风寒。
木牛沉绝粮道阻，中军饿守函谷关。
太平此马惜遗弃，往往驽骀归天闲。
区区刍粟岂足豢，忠节所尽人尤难。
摩挲图画不忍看，万古志士空长叹。
和弟景容见寄韵
陈祯（明代）

重把离怀托锦笺，征鸿飞去意茫然。
要知客里愁多少，谩数书茫字几千。
汴水春行花夹岸，吴山晓望翠浮烟。
情深何似来相见，夜雨挑灯酒共传。
右军尚书帖赞
岳珂（宋代）

宣和御府皆法书，珍藏直及钟王初。
徒缘绢素少晋储，著定聊复称唐摹。
气全神王断裂余，更有数体同官奴。
百年风尘阅穹庐，回首六阁怀东都。
十月见菊二首
赵蕃（宋代）

花前曳杖极徜徉，为汝临风一慨慷。
直自东坡仙去后，无人十月作重阳。
送荀道士归庐山
李端（唐代）

先生归有处，欲别笑无言。绿水到山口，青林连洞门。

月明寻石路，云霁望花源。早晚还乘鹤，悲歌向故园。
小诺皋 解嘲
李符（清代）

寄语家乡，平生亲故，莫笑我、囊空如洗。看从来、金穴琼厨，闭门成市。

自谓陶朱之匹，不过骄其乡里。消受些、姬妾田园而已。

秉烛商量，持筹会计。更何如、贫无负郭，环堵萧然滋味。

这一著、赢他矣。水月非真，镜花是假，悟得浮生如寄。

故宁去、庑下佣舂，酒边涤器。囗世苟全性命，不向监河乞米。

几曾见、八口啼饥真死。敛迹投竿，逃名负耒。觅生涯、水次山间，认取梅妻鹤子。

长贫贱、终吾志。
送昌甫至十里分韵得四首 其三
韩淲（宋代）

老懒问花事，尚与梅相看。苍然暮色至，只恐空吹残。
吹台山
张又新（唐代）

吹台山上彩烟凝，日落云收叠翠屏。

应谓焦桐堪采斫，不知谁是柳吴兴。
晚晴四首
赵蕃（宋代）

不知林薄上新月，但见村墟生远烟。
满地蝉声争嘒嘒，连溪鹭影落翩翩。
旧时不负登临集，未老还为疾病缠。
赖得一晴供节物，未妨七字发孤妍。
木兰花
张先（宋代）

去春自湖归杭，忆南园花已开，有“当时犹有蕊如梅”之句，今岁还乡，南园花正盛，复为此词以寄意。

去年春入芳菲国。青蕊如梅终忍摘。阑边徒欲说想思，绿蜡密缄朱粉饰。
归来故苑重寻觅。花满旧枝心更惜。鸳鸯从小自相双，若不多情头不白。
晚征
赵汝鐩（宋代）

回首家山已十程，摇鞭自笑苦劳生。
云先带暝岩边宿，月独伴人溪上行。
草屋停骖难可意，店翁叱犬不容声。
明朝路远起须早，第一鸡啼是五更。
黄莺儿·心中真性修行主
王哲（金朝）

心中真性修行主，锻练金丹津液。交流浇淋，无根有苗琼树。常灌溉润瑶枝，密叶黄莺语。莹灵声韵明眸，正觑婴儿，兑方骑虎。堪诉。姹女跨青龙，四个同归去。本元初得，静里还辉。回光使胎仙舞。应出上现昆仑，得复蓬莱处。我不妄想云霞，鸾鹤天然与。
偈颂一百二十三首 其一二○
释普度（宋代）

踏断洛阳桥，直上妙峰顶。拈得家传黑竹篦，搅动龙渊千尺井。

四五处雷动风行，八九十春花月影。为人端的无情，独脱单提谁领。

竹篦虽折典刑存，闻见犹能发深省。
摸鱼儿 柬友
屈大均（明代）

送春帆、圣湖归好，苦寒还欲君驻。消魂一路多烟草，况复乱丝风絮。

谁为主。蒹菼际、雕胡但向渔人取。流莺未老。且花卧浮丘，月吟香濑，嬉尔小儿女。

王孙志，一剑纵横未许。屠沽休说欺汝。江山一任无人管，自有几只鸥鹭。

君莫去。还就我、扶胥北岸题诗处。低斟桂露。待兰畹编成，玉杯书毕，始问庾关路。
雨中早行
项安世（宋代）

春烟漠漠雨霏霏,山崦人家未启扉。刚把平生青箬笠，
江南道上著征衣。
刘季高书简帖赞
岳珂（宋代）

用情之真，视古庶几。
他帖虽不能尽知，笔法皆清而奇。
我标淳风，以戒言诡。
水调歌头　　题赠
吴伟业（清代）

三月莺花盛，十里小红楼。轻裘肥马，年少锦带佩吴钩。

人道季心兄弟，还是翁归伯仲，谈笑擅风流。下马饮君酒，消尽古今愁。

烧银烛，张筵宴，系兰舟。主人开阁召我，别墅好淹留。

家有风亭水榭，伎奏玉丝金管，妙舞擘箜篌。二十四桥夜，明月满扬州。
奉送白翁老堂翁老先生荣归 其二
田所赋（明代）

一疏批鳞乞此身，手持优诏挂朱轮。粉郎满坐推先达，莲府诸公拜后尘。

柳色渐随兰棹远，梅花乱扑酒莼新。悬车绿野从容日，正及云林醉好春。
为陈必宗题高漫士山水
王恭（明代）

水墨不求似，意在丹青表。前朝独数僧匡然，后有方壶可同调。

龙门此日发天机，挥霍霜毫亦神妙。遥林积水湛清晖，金削芙蓉连翠微，中有白云朝暮飞。

云飞尽逐青山去，山灵笑谢红锦衣。主人原是幽栖者，乔木苍苍此山下。

我亦沧波淡荡人，醉里閒寻有声画。
蝶恋花
程垓（宋代）

日下船篷人未起。一个燕儿，说尽伤春意。江上残花能有几。风催雨促成容易。

湖海客心千万里。著力东风，推得人行未。相次桃花三月水。菱歌谁伴西湖醉。
送高仲发赴铨
葛绍体（宋代）

不记京华路，西行有几程。
因君一言别，动我十年情。
野水涵天碧，山花照眼明。
春风马蹄急，得意向东城。